49. schôdza NR SR - 15.deň - B. popoludní
Dátum: 2026-05-06
Poslanec: Sabo, Michal 
Druh vystúpenia: Vystúpenie

Ďakujem vám za slovo. Vážené panie poslankyne, vážení páni poslanci, pán predsedajúci. Zdravotne znevýhodnení rovnako ako my všetci ostatní v tejto krajine žijúci, pracujúci, konzumujúci tovary a služby tvoríme odpad. Produkujeme odpad, o ktorom by sme mohli rozprávať v tomto pléne veľa o to, ako sa nevieme postarať na Slovensku o svoj vlastný odpad. Avšak my sa v tomto momente a pri tomto návrhu zákona chceme rozprávať o tom, že úkony, ktoré sú pre niekoho úplne bežné, ktoré sú absolútnou samozrejmosťou a automatikou, ako napríklad vyniesť svoj vlastný odpad, sú pre ľudí so zdravotným znevýhodnením niekedy až nemožné. Tento návrh zákona preto reflektuje na podnety priamo od zdravotne znevýhodnených. Okrem toho totižto, že títo ľudia musia čeliť ťažkostiam v dôsledku svojho zdravotného znevýhodnenia, tak taká banálna vec ako je odloženie smetí do kontajnerov, je pre nich naozaj niekedy až nedosiahnuteľnou disciplínou. Naozaj náročná vec, kedy sú odkázaní na pomoc svojich priateľov, známych, rodiny. Naším návrhom preto chceme sprístupniť takú základnú službu, ako je vynášanie odpadu aj pre ľudí, ktorí sú na vozíku, pre ľudí, ktorí sú nevidiaci alebo majú inkontinenciu. V civilizovaných krajinách, ktorými sa môžeme inšpirovať, od Škandinávie cez Nemecko až po Španielsko je bezbariérová Naším návrhom, preto chceme sprístupniť takú základnú službu, ako je vynášanie odpadu aj pre ľudí, ktorí sú na vozíku, pre ľudí, ktorí sú nevidiaci alebo majú inkontinenciu. V civilizovaných krajinách, ktorými sa môžeme inšpirovať od Škandinávie cez Nemecko až po Španielsko, je bezbariérová prístupnosť odpadového hospodárstva už štandardom a ani u nás to nemusí ostať nejakým veľkým snom. Nejde o žiadnu raketovú vedu ani o žiadne veľmi náročné opatrenie, v podstate treba len chcieť. Týmto návrhom zákona preto navrhujeme výškovo upraviť zberné nádoby na požiadanie pre vozičkárov tak, aby aj oni mohli vysypať smeti. Taktiež navrhujeme braillovým písmom upraviť zberné nádoby pre nevidiacich a nevidiace a navrhujeme tiež separátne zberné nádoby na plienky pre inkontinentné osoby, aby ľudia bez zdravotného znevýhodnenia – pardon, ako ľudia bez zdravotného znevýhodnenia si možno neviete predstaviť, aké by to bolo, nemôcť samostatne vyhodiť svoj odpad do kontajnera, ale ľudia, ktorí majú napríklad slabší zrak alebo sú nevidiaci, tým tá situácia je o to zlepšená a zjednodušená, keď majú možnosť navigácie v priestore cez braillove písmo, aby mohli zistiť, či konkrétna nádoba je napríklad na plast, na papier alebo na sklo. Pokiaľ kontajner nie je výškovo prispôsobený, tak človek na vozíku svoj odpad nedokáže vysypať. Inkontinentné osoby zase majú oveľa viac odpadu. Tvoria naozaj neúmerne viac odpadu, ktorý je ešte aj ťažší na váhu. A aj keď aktuálne na Slovensku toto nie je komodita, ktorá by bola recyklovaná. Hovoríme teda o jednorazových plienkach. Vo svete už sú spoločnosti, ktoré spracovávajú tento typ odpadu. Konkrétne plienky bežne recyklujú a vytvárajú nové a verím, pevne verím, že aj my sa tam raz ako Slovensko dostaneme, hádam čoskoro, pretože aj v tomto smere vidíme príležitosť na napríklad investície v menej rozvinutých regiónoch v rámci cirkulárnej ekonomiky. Inklúzia je, žiaľ, u nás na Slovensku aktuálne, nazvime to tak, v rovine dobrovoľnosti v mnohých smeroch. Ale povedzme si predsa len o dobrých príkladoch zo Slovenska, pretože ich tu máme a máme, čo chváliť a máme koho chváliť. A vieme sa aj inšpirovať týmito dobrými príkladmi. Nie sú to len príklady zo zahraničia, ale máme príklady dobrej praxe aj na Slovensku. Napríklad tou dobrou praxou je bratislavská mestská spoločnosť Odvoz a likvidácia odpadu, ktorá už v Bratislave označila viac ako 150 zberných nádob štítkami s braillovým písmom, s reliéfnou latinkou a s piktogramami, aby ľudia so zrakom alebo nevidiaci mali zjednodušený prístup k nádobám. Rovnako niekoľko obcí na Slovensku už dnes má zavedené samostatné zbery na plienky v separátnych zberných nádobách. Príkladom, respektíve poviem to tak, že priekopníkom v tejto disciplíne je obec Domaniža. Obec na Hornom Považí, naozaj s parádnym, veľmi angažovaným starostom. Volá sa Fero Matúšik, ak ho nepoznáte, tak vám ho odporúčam. Nájdite si ho. Je to naozaj veľmi inšpiratívny starosta. V Domaniži podľa posledných dostupných čísel tvorili 287 kg plienok za rok. Tak taký je priemer na jednu domácnosť v tejto obci. Celkovo je v tejto obci do separovaného zberu plienok zapojených až šesť desiatok domácností. Niektoré z týchto domácností majú, samozrejme, malé deti, v iných žijú seniori, seniorky alebo ľudia s inkontinenciou a títo ľudia, pochopiteľne, sa tiež chcú zapájať do správneho triedenia a zároveň do obecného množstvového zberu. Preto hovoríme o Domaniži, pretože je v separovanom zbere plienok slovenským priekopníkom, hoci v zahraničí teda už ide o overené a osvedčené riešenie. Prečo je to dôležité riešenie? No a preto, aby mohol byť poplatok za odpady naozaj spravodlivý, tak práve preto aj v Domaniži, keď zavádzali množstvový zber, zaviedli ho s touto tzv. plienkovou úpravou, aby vytriedené plienky sa do množstva zmesového odpadu nepočítali a o to spravodlivejší je poplatok za odpad pre ľudí s hendikepom alebo rodiny s malými deťmi, ktoré nie sú tým pádom pri odpadovom hospodárstve znevýhodňované. A takto naozaj každá domácnosť spravodlivo platí len za ten odpad, ktorý už nedokáže vytriediť. Čiže ako vidíte, aj na Slovensku, nielen za hranicami, ale aj na Slovensku u nás doma vznikajú zdola iniciatívy, ktoré zavádzajú inkluzívnejší prístup k odpadovému hospodárstvu a verte, my to s Veronikou máme zmapované, pretože sme si urobili prieskum a tiež verte, že po tejto lepšej dostupnosti tejto služby je naozaj silný dopyt. Tento návrh zákona, na záver chcem povedať, môže pomôcť sociálne ohrozeným skupinám, ako sú zdravotne znevýhodnení a seniori, a to kľúčové slovo, ktorým som aj začínal, je spravodlivosť. Ono naozaj, veď sa len nad tým zamyslite, nie je spravodlivé, keď človek kvôli neinkluzívnemu systému musí doplácať na to, že žije s diagnózou. Sme naozaj veľmi pevne presvedčení o tom, že táto citlivá úprava dokáže prispieť k lepším a hlavne k dôstojnejším životným podmienkam pre všetkých a popred vám ďakujeme za podporu.